Наставно научном већу

Филозофског факултета Универзитета у Београду

**ИЗВЕШТАЈ**

**о испуњености услова за избор Андрее Бербер у звање истраживача сарадника**

На предлог Кадровске комисије, Наставно-научно веће Филозофског факлултета у Београду је на седници одржаној 10.11.2016. године донело одлуку да се покрене поступак за избор **Андрее Бербер** у звање истраживача сарадника. На истој седници Веће је формирало Комисију за припрему извештаја о кандидату и спровођење поступка избора у саставу: **др Ева Камерер**, доцент, **др Слободан Перовић,** ванредни професор и **др Александра Зорић,** доцент.

На основу увида у конкурсну документацију и анализе научних радова кандидаткиње, Комисија подноси следећи ИЗВЕШТАЈ са **закључним предлогом да се Андреа Бербер изабере у звање истраживача сарадника**.

Докторанткиња Андреа Бербер рођена је 1988. године. Основне студије филозофије завршила је 2012. године на Филозофском факултету у Београду, са просечном оценом 9.79. Дипломски рад на тему „Решење Фрегеове загонетке“ одбранила је код проф. др. Војислава Божичковића. Студије другог степена уписала је 2012. године. Завршила их је 2013. године, одбранивши мастер рад под називом „Етички изазови радикаланог продужења животног века“ код доц. др Еве Камерер. Студије на мастер нивоу завршила је са просечном оценом 10. Током мастер студија била је стипендисткиња Фонда за младе таленте Републике Србије. Докторске студије на Одељењу за филозофију Филозофског факултета у Београду Андреа Бербер је уписала 2013. Положила је све испите на докторским студијама и одбранила Нацрт докторске тезе на тему „Објашњење у биологији: синтетичка теорија еволуције и еволуциона биологија развића“.

Као стипендиста Министарства просвете, науке и технолошког развоја Андреа је сарадник на пројекту «Динамички системи у природи и друштву: филозофски и емпиријски аспекти» (евиденциони број 179041). По том основу Одељење за филозофију ју је ангажовало у настави на следећим предметима: Увод у филозофију науке, Филозофија наука 1, Филозофија наука 2 и Наука и рационалност.

Током докторских студија Андреа Бербер је организовала међунардну конференцију *Second Belgrade Graduate Conference in Analytic Philosophy* (<https://2ndbelgradephilosophy.wordpress.com/>) са још двоје докторанада са Одељења за Филозофију Филозофског факултета у Београду. Са колегиницом Властом Сикимић покренула је и води *Београдски семинар за аналитичку филозофију и логику* (<https://balseminar.wordpress.com/> ).

Андреа је учествовала на *Првом регионалном студентском симпозијуму друштвених и хуманистичкох наука* у Сплиту са излагањем на тему ,,Еволуциона основа морала”. На *Петнаестој међународној школи Felix Romuliana* у Зајечару излагала је коауторски рад на тему ,,Морални статус животиња”. Излагање „Морални статус животиња“објављено је у *Зборнику Међународне филозофске школе Felix Romuliana 2007-2015*. На конференцији *The 17th Rijeka International Conference “Contemporary Philosophical Issues”: Philosophy, society and the science* презентовала је коауторски рад на тему “Measuring Efficiency of Knowledge Acquisition in a Laboratory: the Case of Fermilab”.

Андреа Бербер је објавила рад ,,Значај еволуционог објашњења алтруизма за разумевање морала” у часопису *Theoria* 2015/2: 73 – 84*.* Њен рад на тему „Либетови експерименти и проблем слободне воље“ је прихваћен за објављивање у часопису *Theoria 2016/4.*

Заједно са тимом колега (Слободан Перовић, Сандро Радовановић и Власта Сикимић) објавила је рад у часопису: „Optimal research team composition: data envelopment analysis of Fermilab experiments“ Scientometrics (2016) 108: 83 – 111.

У свом истаживачком раду Андреа Бербер је усмерена на широк спектар тема које су од великог значаја за савремену филозофију науке. У нацрту докторске тезе она изражава намеру да одговори на питање у којој мери савремена еволуциона биологија развића представља изазов за синтетичку, класичну теорију еволуције. Основни циљ њене тезе је да, служећи се средствима појмовне анализе, покаже да еволуциона биологија развића представља проширење концептуалног оквира, а самим тим и експланаторног домена, у односу на синтетичку теорију еволуције, и да сходно томе може да одговори на питања која у оквиру ове друге нису могла бити решена. Андреа намерава са аргументује да иако савремена еволуциона биологија развића намеће извесне реконцептуализације у оквиру синтетичке теорије еволуције то није погубно по опстанак синтетичке теорије, односно да синтетичка теорија ипак даје незаменљив допринос разумевању биолошких феномена. У раду ,,Значај еволуционог објашњења алтруизма за разумевање морала” Андреа Бербер се бави питањем у којој мери математички модели за еволуцију алтриузма – Хамилтонов модел селекције у сродничком кругу и Триверсов модел реципрочног алтруизма, и емпиријска истраживања која се тичу друштвеног живота примата могу да буду од помоћи у разумевању настанка моралног понашања у људској врсти. Аргументује да модели еволуције алтруизма и студије о друштвеном животу примата могу да буду корисни када је у питању разумевања еволуције друштвеног понашања уопште, али да су веома ограничени у погледу објашњења еволуције моралности јер не могу да објасне настанак кључне компоненте моралног понашања, а то је способност да се нормативно управља сопственим понашањем. Рад „Либетови експерименти и проблем слободне воље“ се бави питањем да ли експерименти неуролога Бенџамина Либета помажу да се реши филозофски проблем слободне воље. У овом раду Андреа Бербер показује да Либетова експериментална парадигма, иако може да заобиђе већину приговора који су јој упућени, не може да реши проблем интерпретације потенцијала спремности, и да, сходно томе, оставља проблем слободне воље нетакнут. У раду „Optimal research team composition: data envelopment analysis of Fermilab experiments“ Андреа Бербер са сарадницима истражује питање у којој мери ефикасност експеримента у физици високих енергија зависи од броја и величине тимова који изводе експеримент, као и од времена трајања експеримента. У циљу одговора на ово питање коришћена је метода линеарног програмирања позната под називом DEA (*data envelopment analysis*) на серији експеримената из Фермилаба, једне од највећих лабораторија за физику високих енергија у свету. Резултати до којих је истраживачки тим чији је Андреа Бербер део дошао иду у прилог тези да су мањи експерименти ефкаснији и да постоји нелинеарна веза између величине тима и његове ефикасности.

Имајући све ово у виду, сматрамо да докторанткиња **Андреа Бербер** у потпуности испуњава услове за избор у истраживачко звање истраживач-сарадник, за ужу научну област *филозофија* (у области друштвено-хуманистичких наука) и предлажемо Наставно-научном већу да је изабере у истраживачко звање **истраживач-сарадник.**

Београд, 16.11.2016.

Чланови комисије:

Доц. др Ева Камерер

Проф. др Слободан Перовић

Доц. др Александра Зорић